Til Nye Veier

v/ E18GB@sweco.no

Høringsuttalelse E18 Bamble – Gjerstad. Utvidelse av varslingsgrense.

Nye Veier kunngjør utvidet varslingsgrense når det gjelder arealbehov for detaljregulering for E18 Gjerstad – Bamble (del av tidligere planforslag for E18 Tvedestrand – Bamble). Høringsfrist 12.02.2024.
Denne kunngjøringen kommer i tillegg til varslingsgrensen som ble foreslått i januar 2023.

Hele denne E18 parsellen fra Tvedestrand til Bamble har undergått en «visjonsendring» fra full firefelts motorvei for 110 km/t i ny trase for noen år siden til i dag en nedskalering både i bredde og hastighet og til stedvis å følge eksisterende E18. Dette er vi glade for. Det reduserer mengde nedbygd natur.

NVG har studert forslag til utvidet varslingsgrense. Vi forstår at disse grensejusteringene er av praktisk art med hensyn til arealbehov i anleggsfasen. Men ser med bekymring på belastningen det medfører på vannforekomstene langs strekningen. Det er særlig mye forurensing i byggefasen, og vi er skeptiske til at siltgardiner på angitte steder er tilstrekkelig vern. Noen av vannveiene lags E18 tilhører vernede vassdrag. V avventer detaljerte beskrivelser for hvordan vassdragene skal vernes bedre.

NVG har også prinsipielle merknader til er hele konseptet E18 Tvedestrand – Bamble, også innbefattet Gjerstad – Bamble. Vi har tidligere i våre uttalelser til E18 på hele strekningen fra Tvedestrand til Bamble gitt klart uttrykk for at E18, ut fra trafikale og miljømessige hensyn, bør bygges som en 2/3 felts motorvei for 90 km/t. Dessuten har det over flere år vært arbeidet med planleggingen av en ny SørVestbane (sammenkobling av Vestfoldbanen og Sørlandsbanen).

Standpunktet om bygging av en 2/3 felts motorvei for 90 km/t står vi fortsatt på, og kravene fra natur-, miljø- og klimahensyn har bare blitt skjerpet de siste årene. Vi er enige i de betraktningene Nye Veier har lagt til grunn for sine endringsforslag ved i noen grad å følge eksisterende veitrase; dette skjer likevel i svært liten grad. En såkalt «smal» firefelts motorvei for 100 km/t gjør svært liten forskjell, dessuten kunne den nye veien følge dagens trase på lengre strekninger.

Vi håper Nye Veier også utreder et 2/3-felts motorvei for 90 km/t som i stor grad følger dagens trase og gjør rede for de besparelser i økonomi og arealbruk dette medfører. Lavere hastighet gir mindre energibruk med mindre utslipp av klimagasser og mikroplast til jordsmonn, elver og hav fra dekkslitasje. Beregninger fra Statens vegvesen viser at trafikksikkerheten er minst like god med en 2/3 felts vei for 90 km/t. Disse økonomiske og miljømessige fordelene bør våre politikere få innsyn i ved utredning av et slikt konsept.

Vi bør også huske på at det har vært og er planer for en ny Sørlandsbane (SørVestbanen) som vil overføre en god del trafikk fra E18 til ny jernbane. Derfor er det ekstra viktig at vi ikke bruker penger på E18 som det ikke er behov for, også fordi det vil bli behov for store pengesummer for å fullføre en ny jernbane. Dette er en politikk i tråd med miljø- og klimakrav fra FN og internasjonale avtaler.

Vårt håp er at også Nye Veier bryr seg om disse avtalene og ser viktigheten av å følge disse opp i dagens samfunnsplanlegging. Vi forventer at alternativet 2/3 felts motorvei blir utredet og gir våre politikere et reelt valg mellom to ulike motorveiløsninger for E18.

For Naturvernforbundet i Grenland

Anne Mjelva
Torstein Fjeld

Kopi til:

Helge Granlund, NVT
Holger Schlaupitz, NVF
Bamble kommune
Kragerø kommune
Gjerstad kommune